Rejste gennem Grækenland, Makedonien og Serbien før han sprængte sig selv i luften ved Stade de France i Paris, rapporterer CNN og andre medier

Europas værste mareridt ser ud til at være blevet virkelighed med terrorangrebet på Paris fredag aften.

Det er ifølge flere medier lykkedes Islamisk Stat at sende en terrorist fra Syrien med flygtningestrømmen op gennem Europa.

Både CNN og den serbiske avis Blic rapporterer nu, at den første terrorist, som sprængte sig selv i luften ved Stade de France, er blevet identificeret som en person ved navn Ahmed al-Mohammad, der blev registreret via sit syriske pas, da han ankom til den græske ø Leros 3. oktober.

Video: Her angriber terroristerne koncerten

CNN’s stjernereporter Christiane Amanpour oplyser, at et fingeraftryk, som 25-årige Ahmed al-Mohammad afgav, da han fik udstedt et nødpas på Leros, matcher med et fingeraftryk fra liget af den døde bombemand fra Stade de France.

Ifølge Christiane Amanpour har hun oplysningerne fra en unavngivet fransk senator, der er blevet briefet af landets indenrigsminister.

Den serbiske avis Blic har tilsvarende oplysninger om Ahmed al-Mohammad. Ifølge Blics efterretningskilder rejste terroristen ind i Serbien fra Makedonien den 7. oktober, hvorefter han rejste videre med flygtningestrømmen via den såkaldte Balkan-rute til Kroatien. For at nå frem til den franske hovedstad har han altså siden skullet krydse adskillige grænser.

Justitsminister Søren Pind (V) mener dog ikke, at øget grænsekontrol kunne have stoppet bombemanden undervejs til Paris.

- Det, som hidtil har været fremme om den pågældende sag, illustrerer meget godt, at troen på, at grænsekontrol skulle være løsningen på de ting, nok er tvivlsom. Passet var jo netop registreret. Det har hele tiden været de danske myndigheders tilgang, at der skal være en kraftig stikprøvekontrol. Men illusionen om, at lukkede grænser kan forhindre det her, er desværre en illusion, siger han.

Ifølge de franske myndigheder er en anden af terroristerne identificeret, som en fransk statsborger, der tidligere har kæmpet for Islamisk Stat i Syrien.

Menneskejagt: To mistænkte terrorister stadig på fri fod

Det ved vi om terroristerne

Et af de steder, der var under angreb fredag aften, var spillestedet Bataclan. På videoen her kan man høre skud, da terroristerne angriber stedet.